ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΕΚΤΟ ΤΜΗΜΑ) ΤΗΣ 14ΗΣ ΙΟΥΛΙΟΥ 1994. - ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΤΑ ΒΑΣΙΛΕΙΟΥ ΤΩΝ ΚΑΤΩ ΧΩΡΩΝ. - ΠΑΡΑΒΑΣΗ ΚΡΑΤΟΥΣ - ΥΠΟΧΡΕΩΣΗ ΠΡΟΗΓΟΥΜΕΝΗΣ ΚΟΙΝΟΠΟΙΗΣΕΩΣ ΔΥΝΑΜΕΙ ΤΗΣ ΟΔΗΓΙΑΣ 83/189/ΕΟΚ. - ΥΠΟΘΕΣΗ C-52/93.



Συλλογή της Νομολογίας του Δικαστηρίου 1994 σελίδα I-03591



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κράτη μέλη * Υποχρεώσεις * Εκτέλεση οδηγιών * Ομολογημένη παράβαση κράτους

(Συνθήκη ΕΟΚ, άρθρο 169)

Διάδικοι

Στην υπόθεση C-52/93,

Επιτροπή των Ευρωπαϊκών Κοινοτήτων, εκπροσωπούμενη από τον H. van Lier, νομικό σύμβουλο, και τη V. Melgar, εθνική υπάλληλο αποσπασμένη στη Νομική Υπηρεσία της Επιτροπής, με αντίκλητο στο Λουξεμβούργο τον Γ. Κρεμλή, μέλος της Νομικής Υπηρεσίας, Centre Wagner, Kirchberg,

προσφεύγoυσα,

κατά

Βασιλείου των Κάτω Χωρών, εκπροσωπουμένου από τους J. W. de Zwaan και T. Heukels, βοηθούς νομικούς συμβούλους του Υπουργείου Εξωτερικών, με τόπο επιδόσεων στο Λουξεμβούργο την πρεσβεία των Κάτω Χωρών, 5, rue C. M. Spoo,

καθού,

που έχει ως αντικείμενο προσφυγή με την οποία ζητείται να αναγνωριστεί ότι το Βασίλειο των Κάτω Χωρών, προβαίνοντας, στις 9 Οκτωβρίου 1990, στην τροποποίηση ΧΙΙΙ του κανονισμού PVS περί προδιαγραφών ποιότητας για τους βολβούς ανθέων (ίριδας, κρίνου) χωρίς προηγουμένως να την κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από τα άρθρα 8 και 9 της οδηγίας 83/189/ΕΟΚ του Συμβουλίου, της 28ης Μαρτίου 1983, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (ΕΕ L 109, σ. 8),

ΤΟ ΔΙΚΑΣΤΗΡΙΟ (έκτο τμήμα),

συγκείμενο από τους G. F. Mancini, πρόεδρο τμήματος, M. Dίez de Velasco (εισηγητή), Κ. Ν. Κακούρη, F. A. Schockweiler και P. J. G. Kapteyn, δικαστές,

γενικός εισαγγελέας: W. Van Gerven

γραμματέας: D. Louterman-Hubeau, κυρία υπάλληλος διοικήσεως,

έχοντας υπόψη την έκθεση ακροατηρίου,

αφού άκουσε τις αγορεύσεις των διαδίκων κατά τη συνεδρίαση της 21ης Απριλίου 1994,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 18ης Μαΐου 1994,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 26 Ιανουαρίου 1993, η Επιτροπή των Ευρωπαϊκών Κοινοτήτων άσκησε, δυνάμει του άρθρου 169 της Συνθήκης ΕΟΚ, προσφυγή με την οποία ζητεί να αναγνωριστεί ότι το Βασίλειο των Κάτω Χωρών, προβαίνοντας, στις 9 Οκτωβρίου 1990, στην τροποποίηση ΧΙΙΙ του κανονισμού PVS περί προδιαγραφών ποιότητας για τους βολβούς ανθέων (ίριδας, κρίνου) χωρίς προηγουμένως να την κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από τα άρθρα 8 και 9 της οδηγίας 83/189/ΕΟΚ του Συμβουλίου, της 28ης Μαρτίου 1983, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (ΕΕ L 109, σ. 8, στο εξής : οδηγία 83/189).

2 Το άρθρο 8 της οδηγίας 83/189 προβλέπει στην παράγραφο 1, πρώτο εδάφιο :

"Τα Κράτη μέλη αμέσως ανακοινώνουν στην Επιτροπή κάθε σχέδιο τεχνικού κανόνα, εκτός αν πρόκειται απλώς για πιστή εισαγωγή διεθνούς ή ευρωπαϊκού προτύπου, οπότε αρκεί μια απλή ενημέρωση σχετικά με το εν λόγω πρότυπο. Επίσης απευθύνουν στην Επιτροπή σύντομη ανακοίνωση των λόγων που καθιστούν αναγκαία την κατάρτιση ενός τέτοιου τεχνικού κανόνα, εκτός αν οι λόγοι αυτοί εμφαίνονται ήδη στο σχέδιο."

3 Tο δε άρθρο 9, παράγραφοι 1 και 2, προβλέπει :

"1. Με την επιφύλαξη της παραγράφου 2 που ακολουθεί, τα Κράτη μέλη αναβάλλουν, κατά έξι μήνες από την ημερομηνία της ανακοίνωσης που αναφέρεται στο άρθρο 8 παράγραφος 1, την έγκριση ενός σχεδίου τεχνικού κανόνα, εφόσον η Επιτροπή ή άλλο Κράτος μέλος εκφέρουν, πριν από την πάροδο τριών μηνών από την εν λόγω ημερομηνία, λεπτομερώς αιτιολογημένη γνώμη, με την οποία κρίνεται αναγκαία η τροποποίηση του σχεδιαζόμενου μέτρου ώστε να εξαλειφθούν ή να περιορισθούν τα εμπόδια που το μέτρο αυτό θα μπορούσε, ενδεχομένως, να δημιουργήσει στην ελεύθερη διακίνηση των αγαθών.

2. Η προθεσμία που αναφέρεται στην παράγραφο 1 είναι δωδεκάμηνη, αν πριν από την πάροδο τριών μηνών από την ανακοίνωση που αναφέρεται στο άρθρο 8 παράγραφος 1, η Επιτροπή γνωστοποιήσει την πρόθεσή της να προτείνει ή να εκδώσει οδηγία για το θέμα αυτό."

4 'Εχοντας πληροφορηθεί ότι οι αρχές των Κάτω Χωρών είχαν προβεί, στις 9 Οκτωβρίου 1990, στην τροποποίηση ΧΙΙΙ του κανονισμού PVS περί προδιαγραφών ποιότητας για τους βολβούς ανθέων (ίριδας, κρίνου), η Επιτροπή αποφάσισε να κινήσει τη διαδικασία του άρθρου 169 της Συνθήκης. Συγκεκριμένα, έκρινε ότι ο εν λόγω κανονισμός συνιστούσε τεχνικό κανόνα που εμπίπτει στο πεδίο εφαρμογής της οδηγίας 83/189 και ότι, συνεπώς, το σχέδιο περί τροποποιήσεώς του έπρεπε να της είχε κοινοποιηθεί.

5 Με έγγραφο της 31ης Ιουλίου 1991, η Επιτροπή κάλεσε την Κυβέρνηση των Κάτω Χωρών να υποβάλει τις παρατηρήσεις της επί του θέματος, καταλήγοντας στο ότι επρόκειτο περί προφανούς περιπτώσεως μη τηρήσεως των υποχρεώσεων που η αναφερθείσα οδηγία επιβάλλει στα κράτη μέλη, συνεπεία της οποίας το εν λόγω μέτρο πρέπει να ανασταλεί αμέσως. Με το ίδιο έγγραφο, η Επιτροπή επισήμανε ότι η παράβαση της οδηγίας 83/189 είχε ως συνέπεια ότι ο επίδικος τεχνικός κανόνας δεν μπορεί να αντιταχθεί προς τρίτους.

6 Με έγγραφο της 4ης Νοεμβρίου 1991, οι αρχές των Κάτω Χωρών αναγνώρισαν ότι ο επίδικος κανονισμός συνιστούσε τεχνικό κανόνα κατά την έννοια των διατάξεων της οδηγίας 83/189 και ότι είχαν παραλείψει να κοινοποιήσουν στην Επιτροπή το σχέδιο τροποποιήσεως.

7 Διαπιστώνοντας ότι η οδηγία 83/189 εξακολουθούσε να μην εφαρμόζεται, η Επιτροπή, με έγγραφο της 18ης Μαΐου 1992, απηύθυνε στην Κυβέρνηση των Κάτω Χωρών αιτιολογημένη γνώμη, καλώντας την εκ νέου να της κοινοποιήσει, εντός δύο μηνών, την τροποποίηση ΧΙΙΙ υπό μορφή σχεδίου και να αναστείλει τη θέσπισή της κατά τη διάρκεια των προθεσμιών που προβλέπει η αναφερθείσα οδηγία. Στην αιτιολογημένη αυτή γνώμη, η Επιτροπή υπογράμμισε επίσης ότι ο επίδικος τεχνικός κανόνας δεν μπορούσε να καταστεί εκτελεστός έναντι τρίτων.

8 Με έγγραφο της 23ης Ιουλίου 1992, η Κυβέρνηση των Κάτω Χωρών έκανε γνωστό στην Επιτροπή ότι θα προσπαθούσε στο μέλλον να αποφύγει παρόμοιες παραλείψεις και ότι στο μεταξύ είχε προβεί στην κοινοποίηση άλλης τροποποιήσεως της ιδίας ρυθμίσεως.

9 Με δικόγραφο της 26ης Ιανουαρίου 1993, η Επιτροπή άσκησε την παρούσα προσφυγή.

10 Δεν αμφισβητείται ότι, δυνάμει του άρθρου 8 της οδηγίας, το σχέδιο τροποποιήσεως ΧΙΙΙ του κανονισμού PVS έπρεπε να είχε κοινοποιηθεί αμέσως στην Επιτροπή και ότι η κοινοποίηση αυτή δεν πραγματοποιήθηκε.

11 Εξάλλου, η Κυβέρνηση των Κάτω Χωρών αναγνώρισε την παράλειψη ήδη από την αρχή της διοικητικής διαδικασίας που προηγήθηκε της παρούσας δίκης.

12 Yπ' αυτές τις συνθήκες, διαπιστώνεται ότι το Βασίλειο των Κάτω Χωρών, προβαίνοντας, στις 9 Οκτωβρίου 1990, στην τροποποίηση ΧΙΙΙ του κανονισμού PVS περί προδιαγραφών ποιότητας για τους βολβούς ανθέων (ίριδας, κρίνου) χωρίς προηγουμένως να την κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από το άρθρο 8 της οδηγίας 83/189/ΕΟΚ.

Απόφαση για τα δικαστικά έξοδα

Επί των δικαστικών εξόδων

13 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα. Δεδομένου ότι το Βασίλειο των Κάτω Χωρών ηττήθηκε, πρέπει να καταδικαστεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (έκτο τμήμα)

αποφασίζει:

1) Tο Βασίλειο των Κάτω Χωρών, προβαίνοντας, στις 9 Οκτωβρίου 1990, την τροποποίηση ΧΙΙΙ του κανονισμού PVS περί προδιαγραφών ποιότητας για τους βολβούς ανθέων (ίριδας, κρίνου) χωρίς προηγουμένως να την κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από το άρθρο 8 της οδηγίας 83/189/ΕΟΚ του Συμβουλίου, της 28ης Μαρτίου 1983, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών.

2) Καταδικάζει το Βασίλειο των Κάτω Χωρών στα δικαστικά έξοδα.